*VEGA og Live Nation præsenterer:*

**Mørk og motivationsskabende poprock kendt fra film og stjernesamarbejder**

*X Ambassadors spiller flammende, mørk elektronisk poprock centreret om forsanger Sam Harris’ hæse, dybe vokal. Oplev den New York-baserede trio i Lille VEGA d. 25. juni.*

Det er måske ikke til at gætte ud fra bandnavnet, men X Ambassadors er den amerikanske trio bag kæmpehittet ”Renegades”, der har over 237 mio. afspilninger på Spotify!

Efter udgivelsen af en række ep’er med stigende succes til følge, udgav X Ambassadors i 2015 deres debutalbum *VHS*, der udover ”Renegades” også indeholdt hittet ”Unsteady”, som var en del af soundtracket til filmen *Me Before You*.

Det er ikke nyt for X Ambassadors at skabe musik til film. Singlen ”Home” fra 2017, som er lavet i samarbejde med Machine Gun Kelly og Bebe Rexha, er inkluderet på soundtracket til Netflix-filmen *Bright*. I 2016 var trioen desuden en del af et regulært all-star line up til singlen ”Sucker for Pain” med bl.a. Lil Wayne, Wiz Khalifa og Imagine Dragons fra soundtracket til filmen *Suicide Squad*.

*Stjernebesatte samarbejder*

Trioens mest kendte samarbejde er med superstjernen Eminem, der har set en lysende stjerne i X Ambassadors, og inkluderet dem på både ”The Marshall Mathers LP 2” og sidste års ”Revival”. Derudover har de samarbejdet med så forskellige navne som den britiske bluesrock-sanger Jamie N Commons, Imagine Dragons, Tom Morello, den elektroniske duo The Knocks og electro house-musikeren Zedd.

*Ny dybfølt single*

På den New York-baserede trios rygende friske single ”Joyful” synger forsanger Sam Harris dybfølt om at værdsætte de simple ting i tilværelsen: *”It’s up to me to try and meet my fate with a smile”.* En kærkommen påmindelse om at tage en dyb indånding, når verden lader til at styrte ned om ørerne på dig. Inspirationen til singlen, der bærer samme navn som trioens kommende album, fandt forsangeren hos sin bror og bandkollega Casey, der er blind, men alligevel finder lys og glæde i hverdagen.

Bandet blev dannet i 2009 under navnet Ambassadors, som selvudgav en ep samme år. Til deres store overraskelse gik singlen ”Litost” viralt og blev et lokalt radiohit. Kort efter opdagede Imagine Dragons-frontmand Dan Reynolds bandet og opfordrede et pladeselskab til at signe dem så hurtigt som muligt.

**Fakta om koncerten:**

X Ambassadors (US)

Mandag d. 25. juni kl. 20.00

Lille VEGA, Enghavevej 40, 1674 København V
Billetpris: 220 kr. + gebyr

Billetsalget starter fredag d. 23. marts 2018 via vega.dk, livenation.dk og Ticketmaster